สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 23 มิ.ย.58
23 มิ.ย. 2558

– เงินเยนอยู่ที่ระดับ 123.63 เยน/ดอลลาร์ จากช่วงเช้าที่ระดับ 123.58 เยน/ดอลลาร์
– เงินยูโรอยู่ที่ระดับ 1.1228 ดอลลาร์/ยูโร จากช่วงเช้าที่ระดับ 1.1310 ดอลลาร์/ยูโร
– ดัชนี SET ปิดวันนี้ที่ระดับ 1,503.23 จุด ลดลง 0.83 จุด หรือ 0.06% มูลค่าการซื้อขาย 34,202.80 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 634.62 ล้านบาท (SET+MAI)
 
– นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เผยดัชนีความเชื่อมั่นของภาคอุตสาหกรรม เดือน พ.ค.58 อยู่ที่ระดับ 85.4 ปรับตัวลดลงจากระดับ 86.2 ในเดือน เม.ย.58 ซึ่งดัชนีความเชื่อมั่นยังคงปรับตัวลดลงเป็นเดือนที่ 5 ติดต่อกัน
– ส.อ.ท.เผยภาวะการส่งออกรถยนต์ในเดือน พ.ค.58 ว่า มียอดส่งออกได้ 88,937 คัน ลดลง 6.17% จากเดือน พ.ค.57 เนื่องจากมีการเปลี่ยนรุ่นรถกระบะของรถยี่ห้อหนึ่ง โดยมีมูลค่าการส่งออก 43,548.70 ล้านบาท ลดลง 4.39% จากเดือน พ.ค.57 เช่นเดียวกัน ขณะที่การส่งออกรถยนต์ในช่วง 5 เดือนแรกของปีนี้ (ม.ค.-พ.ค.58) มียอดส่งออกรวม 499,299 คัน เพิ่มขึ้น 9.47% คิดเป็นมูลค่าการส่งออก 229,536.27 ล้านบาท เพิ่มขึ้น 6.78% จากช่วงเดียวกันของปีก่อน ส่งผลให้จำนวนรถยนต์ที่ผลิตได้ในเดือน ม.ค.-พ.ค.58 มีจำนวนทั้งสิ้น 783,553 คัน ลดลง 1.1% จากช่วงเดียวกันของปีก่อน
– ส.อ.ท.เผยหลังจบไตรมาส 2/58 และได้รับยอดการผลิตของบริษัทผู้ผลิตรถยนต์ต่างๆ ครบทั้งหมดแล้ว ส.อ.ท.จะประเมินว่าจะปรับลดเป้าหมายการผลิตรถยนต์เพื่อจำหน่ายในประเทศลงอีกหรือไม่ จากเดิมที่คาดว่าจะมียอดผลิตรถยนต์เพื่อจำหน่ายในประเทศ 8.5 แสนคัน
– นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย เปิดเผยถึงกรณีการแพร่ระบาดของไวรัสเมอร์สว่า ไม่ได้ส่งผลกระทบต่อการลงทุนในตลาดหุ้นไทย เนื่องด้วยประเทศไทยถือว่ามีศักยภาพในการรับมือกับปัญหาโรคระบาด ไม่ว่าจะเป็นมาตรการคัดกรองผู้ที่เดินทางเข้า-ออกประเทศ หรือ การกักตัวผู้ป่วยต้องสงสัยจะติดเชื้อในพื้นที่โรงพยาบาล ก็เป็นไปได้ด้วยดี ไม่มีการแพร่เชื้อเพิ่มเติม จึงมองว่าอาจจะส่งผลกระทบต่อเศรษฐกิจไทยในวงจำกัดมากกว่า
– นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.)ในฐานะโฆษกกระทรวงการคลัง เปิดเผยว่า สศค. ประเมินว่า สถานการณ์โรคเมอร์สในไทยยังสามารถอยู่ในความควบคุมได้ และจะไม่รุนแรงเท่ากับสถานการณ์โรคทางเดินทางหายใจเฉียบพลันรุนแรง (Severe Acute Respiratory Syndrome: SARS) ที่เกิดขึ้นในประเทศไทยเมื่อปี 46
– สื่อต่างประเทศ รายงานว่า ธนาคารกลางยุโรป (ECB) ได้ตัดสินใจเพิ่มเพดานเงินกู้ฉุกเฉินให้แก่ธนาคารของกรีซเป็นครั้งที่ 4 ในระยะเวลาไม่ถึง 1 สัปดาห์ โดยคณะสภาบริหารของ ECB ได้อนุมัติให้เพิ่มเพดานเงินช่วยเหลือฉุกเฉิน หรือ Emergency Liquidity Assistance (ELA) ส่วนการประชุมฉุกเฉินของสหภาพยุโรป (EU) ที่ผ่านมาได้ปรับเพิ่มเพดานเงินช่วยเหลือฉุกเฉินขึ้นประมาณ 1.9 พันล้านยูโร (2.1 พันล้านดอลลาร์สหรัฐ) เป็น 8.78 พันล้านยูโร
– รัฐมนตรีกระทรวงคลังยูโรโซนจะประชุมร่วมกันในวันพุธที่ 24 มิ.ย.นี้ เพื่อเตรียมความพร้อมสำหรับการประชุมสุดยอดสหภาพยุโรปนัดที่ 2 ในวันที่ 25 มิ.ย.นี้ ในขณะที่ผู้นำยุโรปได้ให้เวลารัฐบาลกรีซ 2 วันในการเดินหน้าเพื่อนำเสนอข้อเสนอที่กลุ่มเจ้าหนี้พึงพอใจ
– มาร์กิต อิโคโนมิคส์ เผยดัชนีผู้จัดการฝ่ายจัดซื้อ(PMI) รวมภาคการผลิตและบริการเบื้องต้นของเยอรมนีในเดือน มิ.ย.ปรับขึ้นแตะ 54.0 ซึ่งสูงสุดในรอบ 2 เดือน จาก 52.6 ในเดือน พ.ค. โดยอยู่ที่ 51.9 สูงสุดในรอบ 2 เดือน จากระดับ 51.1 ในเดือนก่อนหน้า ขณะที่ดัชนี PMI ภาคบริการเบื้องต้นเดือน มิ.ย.ปรับตัวขึ้นมาอยู่ที่ 54.2 ซึ่งสูงสุดในรอบ 3 เดือน เมื่อเทียบกับระดับ 53.0 ในเดือน พ.ค.
– สำนักงานสถิติแห่งชาติของฝรั่งเศส (Insee) เผยดัชนีความเชื่อมั่นทางธุรกิจเดือน มิ.ย.ปรับตัวลดลงต่ำกว่าคาดการณ์ เนื่องจากผู้ประกอบการวิตกกังวลเรื่องแนวโน้มยอดคำสั่งซื้อ และระดับปริมาณการผลิตในช่วงไม่นานนี้ โดยดัชนีความเชื่อมั่นภาคธุรกิจเดือน มิ.ย.ลดลงแตะระดับ 100 จาก 103 ในเดือน พ.ค.ซึ่งต่ำกว่าระดับที่นักวิเคราะห์คาดการณ์ไว้ที่ 102
– ผลสำรวจมาร์กิต อิโคโนมิคส์ เผยดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของยูโรโซนในเดือน มิ.ย.ปรับขึ้นแตะ 54.1 ซึ่งสูงสุดในรอบ 49 เดือน จาก 53.6 ในเดือน พ.ค. โดยดัชนี PMI ภาคการผลิตเบื้องต้นในเดือน มิ.ย.เพิ่มขึ้นแตะ 52.5 ซึ่งสูงสุดในรอบ 14 เดือน จากระดับ 52.2 ในเดือนก่อนหน้า ส่วนดัชนี PMI ภาคบริการเบื้องต้นเดือน มิ.ย.ปรับตัวขึ้นมาอยู่ที่ 54.4 ซึ่งสูงสุดในรอบ 49 เดือน เมื่อเทียบกับระดับ 53.8 ในเดือน พ.ค.
 
ที่มา: สำนักข่าวอินโฟเควสท์